‘આજ જાને કી ઝીદ ના કરો’ નામનું એક ગુજરાતી બોલ્ડ નાટક અત્યારે રંગભૂમિ પર ભજવાઈ રહ્યું છે. મરાઠી નાટક પરથી બનાવવામાં આવેલા આ નાટકના રાઇટ્સ લેવા માટે જ્યારે મનહર ગઢિયા ગયા ત્યારે મરાઠી નાટકના પ્રોડ્યુસરથી માંડીને ડિરેકર સુધ્ધાંને આશ્ચર્ય એ વાતનું હતું કે આ માણસને સુષ્ઠુ-સુષ્ઠુ પીરસતી ગુજરાતી રંગભૂમિ પર આ નાટક કરવું હતું. મરાઠી નાટકના જ શું કામ, ગુજરાતી રંગભૂમિ સાથે સંકળાયેલા અને મનહરભાઈને ઓળખતા લોકોને પણ આ વાતનું અચરજ થયું હતું. મનહર ગઢિયા કહે છે, ‘સાસુ-વહુ અને ઘરની વાત તથા ડ્રૉઇંગ રૂમનો વિષય મને ક્યારેય જચતો નથી. આત્મસંતોષ મળે એવો વિષય હોય અને બનાવ્યા પછી કંઈ કર્યાની હૈયે ધરપત થાય એવું ક્રીએશન કરવાનો નિજાનંદ કંઈક જુદો હોય છે અને હું એ લેવામાં માનું છું. ગુજરાતી રંગભૂમિ સાથે ઑલમોસ્ટ ચાર દશકથી જોડાયેલો છું એટલે ખબર છે કે વર્ષમાં આઠ નાટક બનાવીને કેવી રીતે પૈસા કમાવવા. પણ ના, હું વર્ષમાં આઠ નાટક બનાવવામાં નહીં પણ આઠ વર્ષ યાદ રહે એવું એક નાટક બનાવવામાં માનું છું અને એ જ માન્યતાને વળગી રહેવામાં માનું છું, ભલે પછી એમાં થોડા રૂપિયા આમ-તેમ થાય.’